ปัจจัยความเสี่ยง

บริษัทฯ
ได้ให้ความสำคัญกับการบริหารความเสี่ยงตลอดมาและได้ตะหนักถึงความสำคัญของการบริหารความเสี่ยงมากขึ้นโดยคณะกรรมการบริษัทฯ
ได้มีมติจัดตั้งคณะกรรมการบริหารความเสี่ยง (RISK MANAGEMENT COMMITTEE)
เมื่อเดือนมิถุนายน 2546 ซึ่งคณะกรรมการบริหารความเสี่ยงมีการประชุมอย่างน้อย 1
ครั้งทุกเดือนเว้นเดือน
เพื่อพิจารณาและระดมความคิดในการป้องกันหรือลดความเสี่ยงทางธุรกิจของบริษัทฯ ให้ต่ำที่สุด
โดยเน้นการบริหารความเสี่ยงให้มีประสิทธิภาพและความเหมาะสมกับสภาพธุรกิจของบริษัทฯ
ในปัจจุบัน

ความเสียงด้านธุรกิจถ่านหิน

ความเสี่ยงในการประเมินปริมาณสำรองของแหล่งถ่านหิน :
ความสามารถในการสำรวจและประเมินปริมาณสำรองของแหล่งถ่านหินได้อย่างแม่นยำถือว่าเป็นหัวใจสำคัญของบริษัทผู้ประกอบการเหมืองถ่านหินเพราะข้อมูลที่ได้จากการสำรวจเช่นปริมาณสำรองของแหล่งถ่านหิน,
คุณภาพของถ่านหินที่สำรวจพบ, ความลึกหรือความสมบูรณ์ของแหล่งถ่านหินเป็นต้น
จะเป็นข้อมูลพื้นฐานที่สำคัญเพื่อใช้ในการประเมินผลตอบแทนและตัดสินใจลงทุนเปิดการทำเหมืองเพื่อผลิตถ่านหินออกจำหน่าย
บริษัทฯ ตระหนักถึงความสำคัญดังกล่าวเป็นอย่างดี
จึงได้ให้ความสำคัญกับหน่วยงานที่รับผิดชอบด้านการสำรวจและประเมินแหล่งถ่านหินอย่างเต็มที่ทั้งทางด้านทรัพยากรบุคคลและเทคโนโลยีที่ทันสมัย
จากประสบการณ์อันยาวนานและการพัฒนาเทคโนโลยี่ในการสำรวจอย่างจริงจังและต่อเนื่องทำให้บริษัทฯ
ประสบความสำเร็จในการสำราจหาแหล่งถ่านหินมาโดยตลอดทั้งในและต่างประเทศแต่เนื่องจากแหล่งถ่านหินในประเทศมีจำกัดอีกทั้งยังมีคุณภาพด้อยกว่าถ่านหินจากแหล่งในต่างประเทศโดยเฉพาะถ่านหินจากประเทศอินโดเนียเซีย
ซึ่งบริษัทฯ ได้เปิดการทำเหมืองเพื่อผลิตถ่านหินจากแหล่งในประเทศอินโดนีเซียไปแล้ว 1
แหล่งโดยได้รับสัมปทาน (COAL CONTRACT OF WORK)
จากรัฐบาลแห่งประเทศอินโดนีเซียมีกำหนด 30 ปีจนถึงปี 2574 โดยมีกำลังการผลิตปีละประมาณ
1.5 ล้านตัน
และอยู่ในระหว่างการพัฒนาอีกหลายโครงการเพื่อเพิ่มปริมาณสำรองและเพิ่มศักยภาพด้านการผลิตและจำหน่ายถ่านหินในอนาคต

ความเสี่ยงในการทำเหมืองถ่านหิน : หากการสำรวจและการประเมินปริมาณสำรองของแหล่ง
ถ่านหินดำเนินการถูกต้องตามขั้นตอนและหลักวิชาตามมาตรฐานสากล
ความเสี่ยงในด้านการทำเหมือง
ถ่านหินก็จะลดลงตามไปด้วยคงจะเหลือแต่ความเสี่ยงด้านภัยธรรมชาติซึ่งอาจทำให้การผลิตและการส่งมอบถ่านหินไม่เป็นไปตามเป้าหมายที่กำหนด
ฉะนั้นเพื่อเป็นการลดความเสี่ยงดังกล่าว บริษัทฯ
จึงกำหนดเป็นนโยบายให้ฝ่ายเหมืองถ่านหินต้องสต๊อกถ่านหินสำเร็จรูปไว้ให้เพียงพอต่อการจำหน่ายตลอดเวลาโดยให้มีสต๊อกถ่านหินสำเร็จรูปในปริมาณที่จะจำหน่ายได้ไม่น้อยกว่า
1 เดือนของประมาณการขายถ่านหินเฉลี่ยในแต่ละปี

ความเสี่ยงในด้านการตลาด :
ตลาดถ่านหินในประเทศถือว่ามีความเสี่ยงน้อยกว่าตลาดถ่านหินระหว่างประเทศเพราะลูกค้ารายใหญ่ในประเทศของบริษัทฯ
เป็นทั้งผู้ถือหุ้นรายใหญ่และเป็นบริษัทอุตสาหกรรมขนาดใหญ่ที่มีความมั่นคงสูงและเคยใช้ถ่านหินของบริษัทฯมาเป็นเวลาช้านาน
ส่วนตลาดถ่านหินระหว่างประเทศมักจะมีความผันผวนสูงกว่าโดยเฉพาะความผันผวนด้านราคา
ดังนั้นเพื่อเป็นการลดความเสี่ยงในด้านตลาดระหว่างประเทศ บริษัทฯ
จึงได้กำหนดนโยบายให้บริษัทร่วมทุนในประเทศอินโดนีเซียทำสัญญาซื้อขายถ่านหินล่วงหน้าประมาณร้อยละ
50 ของประมาณการผลิตถ่านหินในปีถัดไป

ความเสี่ยงเรื่องการชำระหนี้ : โดยที่ลูกค้ารายใหญ่ในประเทศของบริษัทฯ
เป็นผู้ถือหุ้นรายใหญ่และหรือเป็นบริษัทอุตสาหกรรมขนาดใหญ่ที่มีความมั่นคงทางการเงินสูงอันได้แก่
บริษัท ปูนซีเมนต์นครหลวง จำกัด (มหาชน) ,บริษัท ไทยอคริลิคไฟเบอร์ จำกัด ,บริษัท
อุตสาหกรรมกระดาษคราฟท์ไทย จำกัด ฯลฯ และตั้งแต่ปี 2546 เป็นต้นมาบริษัทฯ
ได้มีการจำน่ายถ่านหินไปต่างประเทศเพิ่มมากขึ้น
โดยเน้นการจำหน่ายให้กับลูกค้ารายใหญ่ที่มีความมั่นคงทางการเงินสูงอันได้แก่ KOREA WESTERN
POWER CO. LTD., COALTRADE SERVICE INTERNATIONAL PTE. LTD., MITSUI MINING
COMPANY LIMITED., GLENCORE INTERNATIONAL AG., LG INTERNATIONAL (S’PORE)
PTE.,LTD. คาดว่าบริษัทฯ จะไม่มีความเสี่ยงจากการที่ลูกหนี้ไม่ชำระหนี้ในอนาคต

ความเสี่ยงด้านสินค้าทดแทน : ถึงแม้ว่าราคาถ่านหินจะปรับตัวสูงขึ้นอย่างมากในช่วงไตรมาส
สุดท้ายของปี 2546 และต่อเนื่องมาจนถึงปี 2547
แต่เมื่อเปรียบเทียบราคาต่อหน่วยของค่าความร้อนที่เทียบเท่ากันของเชื้อเพลิงทดแทนอันได้แก่
น้ำมันเตา น้ำมันดีเซล และก๊าซธรรมชาติ
จะเห็นได้ว่าถ่านหินยังคงมีราคาต่อหน่วยของค่าความร้อนที่ต่ำกว่าเชื้อเพลิงอื่นมาก
ดังนั้นจึงประเมินได้ว่าความเสี่ยงด้านสินค้าทดแทนยังอยู่ในเกณฑ์ต่ำ

ความเสี่ยงทางการเงิน

ความเสี่ยงเกี่ยวกับอัตราดอกเบี้ย : ปัจจุบันบริษัทฯ
อยู่ในฐานะปลอดเงินกู้จึงไม่มีความเสี่ยงเกี่ยวกับการเปลี่ยนแปลงอัตราดอกเบี้ยแต่อย่างใด

ความเสี่ยงเกี่ยวกับอัตราแลกเปลี่ยนเงินตราต่างประเทศ : ปัจจุบันบริษัทฯ
ไม่มีเงินกู้เป็นเงินตราต่างประเทศคงค้าง
ส่วนการนำเข้าถ่านหินจากต่างประเทศมาจำหน่ายและการลงทุนในบริษัทย่อยและบริษัทร่วมที่เป็นเงินตราต่างประเทศ
บริษัทฯ จะทำสัญญาซื้อขายเงินตราต่างประเทศล่างหน้า (FORWARD EXCHANGE CONTRACTS)
ไว้เป็นส่วนใหญ่เมื่อมีรายการดังกล่าวเกิดขึ้นและหรือนำเงินตราต่างประเทศที่ได้รับจากการขายถ่านหินฝากเข้าบัญชีของบริษัทฯ
ที่เปิดไว้กับธนาคารฯ
เพื่อสำรองไว้ชำระค่าถ่านหินหรือเงินลงทุนในอนาคตเพื่อป้องกันความเสี่ยงอัตราแลกเปลี่ยนเงินตราต่างประเทศที่อาจจะเกิดขึ้นในอนาคต
บริษัทฯ มี สินทรัพย์และหนี้สินที่เป็นเงินตราต่างประเทศ ณ วันสิ้นปี 2546 ดังนี้ :-

(1) บริษัทฯ มีสินทรัพย์และหนี้สินซึ่งส่วนใหญ่เป็นเงินฝากธนาคาร ลูกหนี้การค้า
    และเจ้าหนี้การค้าจากการขายถ่านหินและซื้อถ่านหินเป็นเงินตราต่างประเทศคงค้าง ณ วันสิ้นปี
    2546 จำนวน 3,748,634 และ
    2,308,572เหรียญสหรัฐอเมริกาตามลำดับโดยไม่ได้ทำสัญญาป้องกันความเสี่ยงอัตราแลกเปลี่ยนเงินตราต่างประเทศไว้เนื่องจากบริษัทฯ
    สามารถจะนำเงินตราต่างประเทศที่ได้รับจากการขายถ่านไปชำระค่าถ่านหินที่ซื้อได้หรือฝากสำรองไว้ใช้จ่ายในอนาคต
    เพื่อช่วยลดความเสี่ยงจากอัตราแลกเปลี่ยนที่ผันผวนได้

(2) บริษัทฯมีเงินลงทุนใน LANNA (SINGAPORE) PTE. LTD. และ UNITED BULK SHIPPING
    PTE. LTD. ณ วันสิ้นปี 2546 จำนวนรวมทั้งสิ้น 14,666,123 เหรียญสิงคโปร์
    ซึ่งเป็นการลงทุนระยะยาวในบริษัทย่อยและบริษัทร่วมที่ไม่มีกำหนดเวลายกเลิกการลงทุนที่แน่นอนจึงไม่ได้ทำสัญญาป้องกันความเสี่ยงจากอัตราแลกเปลี่ยนเงินตราต่างประเทศไว้

ความเสี่ยงเกี่ยวกับมูลค่าสินทรัพย์ตามบัญชีเสื่อมค่า : บริษัทฯ
ได้มีการคิดค่าเสื่อมราคาและตั้งสำรองการด้อยค่าของสินทรัพย์ไว้อย่างเพียงพอตามมาตรฐานการบัญชีที่กำหนดโดยสมาคมนักบัญชีและผู้สอบบัญชีรับอนุญาตแห่งประเทศไทยซึ่งใช้บังคับตามพระราชบัญญัติการบัญชี
พ.ศ. 2543 ฉะนั้นมูลค่าสินทรัพย์ที่แสดงไว้ในบัญชีของบริษัทฯ
นั้นจึงเป็นราคาที่สมเหตุสมผลและสะท้อนมูลค่าที่แท้จริง

พันธะผูกพันเกี่ยวกับหนี้

บริษัทฯ ไม่มีพันธะผูกพันใดๆ เกี่ยวกับการออกหุ้น ใบสำคัญแสดงสิทธิ หลักทรัพย์แปลงสภาพ
หุ้นกู้และหรือตราสารหนี้อย่างอื่นทั้งที่ออกจำหน่ายแล้วและที่ยังไม่ได้ออกจำหน่ายคงค้างอยู่ทั้งในปัจจุบันและในอนาคต

บริษัทฯ อยู่ในฐานะปลอดเงินกู้ โดยมีสัดส่วนหนี้สินรวมต่อสินทรัพย์รวมเพียงร้อยละ 13.02
และสัดส่วนหนี้สินรวมต่อส่วนของผู้ถือหุ้นรวมเพียงร้อยละ 14.96 เท่านั้น โดยบริษัทฯ มีหนี้สินคงค้าง
ณ วันสิ้นปี 2546 จำนวนทั้งสิ้นเพียง 254.16 ล้านบาท
ซึ่งส่วนใหญ่เป็นเจ้าหนี้การค้าและหนี้สินหมุนเวียนที่เกิดจากการดำเนินธุรกิจตามปกติโดยไม่มีการค้ำประกันแต่อย่างใด
บริษัทฯ มีภาระผูกพันและหนี้สินที่อาจเกิดขึ้นในภายหน้า ณ วันสิ้นปี 2546 ดังต่อไปนี้ :-

(1) บริษัทฯมีภาระผูกพันเกี่ยวกับสัญญาเช่าและสัญญาบริการอาคารสำนักงานและที่ดินที่จะต้องจ่ายในอนาคตเป็นเงินประมาณ
    8 ล้านบาท

(2) บริษัทฯ มีหนังสือค้ำประกันที่ออกโดยธนาคารเป็นเงินประมาณ 61 ล้านบาท
    ซึ่งค้ำประกันการปฏิบัติตามภาระผูกพันของบริษัทฯ ตามธุรกิจปกติ

(3) บริษัทฯ มีภาระหนี้สินที่อาจจะเกิดขึ้นจากการถูกฟ้องคดีดังมีรายละเอียดตามที่ปรากฏในข้อ 7
    เรื่องข้อพิพาททางกฎหมาย (ดูหน้า 24 ประกอบ)

นอกจากรายการที่กล่าวข้างต้นแล้ว ไม่มีเหตุการณ์ผิดปกติร้ายแรงหรือเหตุการณ์สำคัญเกี่ยวข้องกับบริษัทฯ ผู้บริหารและหรือพนักงานลูกจ้างอันจะมีผลกระทบต่อฐานะการเงินและผลการดำเนินงานของบริษัทฯ ในอนาคตอย่างมีนัยสำคัญ